ΑΣΚΗΣΕΙΣ ΣΤΗ ΔΙΑΚΡΙΣΗ ΤΟΥ ΚΟΣΤΟΥΣ

# Άσκηση 1

Από τα αρχεία της μισθοδοσίας μίας επιχείρησης, παρέχονται τα παρακάτω δεδομένα:

*1. Εργαζόμενοι στα μηχανήματα παραγωγής παπουτσιών 10.000*

*2. Επόπτες στους εργαζόμενους του χώρου παραγωγής 2.000*

*3. Τεχνικοί για τη συντήρηση των μηχανημάτων 1.000*

*4. Εργαζόμενοι που παρέχουν γραμματειακή υποστήριξη 500*

Ζητείται να υπολογίσετε το κόστος της άμεσης εργασίας.

# Άσκηση 2

Από τα αρχεία της μισθοδοσίας μίας επιχείρησης, παρέχονται τα παρακάτω δεδομένα:

*1. Εργαζόμενοι ως χειριστές μηχανών παραγωγής αυτοκινήτων 10.000*

*2. Εργαζόμενοι στην συναρμολόγηση των αυτοκινήτων 5.000*

*3. Επιστάτες των εργαζομένων 1.000*

*4. Εργαζόμενοι στο τμήμα πωλήσεων 2.000*

Ζητείται να υπολογίσετε το κόστος της άμεσης εργασίας και της έμμεσης εργασίας.

# Άσκηση 3

Να χαρακτηρίσετε τις ακόλουθες προτάσεις ως σωστές ή λάθος.

1. Η χρηματοοικονομική και η διοικητική λογιστική είναι δύο ταυτόσημες έννοιες.

2. Η κοστολόγηση ανήκει στον κλάδο της διοικητικής λογιστικής.

3. Η χρηματοοικονομική λογιστική έχει κυρίως αποδέκτες εντός της επιχείρησης.

4. Η διοικητική λογιστική έχει κυρίως αποδέκτες εκτός της επιχείρησης.

5. Η χρηματοοικονομική λογιστική βασίζεται σε γενικά παραδεκτές λογιστικές αρχές.

6. Η διοικητική λογιστική έχει ευελιξία όσον αφορά στις λογιστικές αρχές και τα πρότυπα που εφαρμόζονται.

7. Η χρηματοοικονομική λογιστική δίνει έμφαση στα τμήματα και τις διαδικασίες της επιχείρησης.

8. Η διοικητική λογιστική δίνει έμφαση στο σύνολο της επιχείρησης.

9. Οι οικονομικές καταστάσεις της χρηματοοικονομικής λογιστικής συντάσσονται σε τακτά χρονικά διαστήματα υποχρεωτικά.

10. Οι οικονομικές καταστάσεις της διοικητικής λογιστικής συντάσσονται προαιρετικά και ανάλογα με τις ανάγκες της επιχείρησης.

11. Στις χρηματοοικονομικές καταστάσεις που συντάσσονται στα πλαίσια της χρηματοοικονομικής λογιστικής ανήκει ο Ισολογισμός και η Κατάσταση αποτελεσμάτων χρήσεως.

12. Ο Ισολογισμός περιλαμβάνει τους λογαριασμούς ενεργητικού και τους λογαριασμούς παθητικού.

13. Η Κατάσταση αποτελεσμάτων χρήσης περιλαμβάνει τους λογαριασμούς αποτελεσμάτων.

14. Λογαριασμοί αποτελεσμάτων είναι οι λογαριασμοί εσόδων και οι λογαριασμοί εξόδων.

15. Φορείς κόστους ονομάζονται τα προϊόντα τα οποία παράγει η επιχείρηση.

16. Μία επιχείρηση μπορεί να έχει έναν ή πολλούς φορείς κόστους.

17. Το κόστος είναι εκφρασμένο σε νομισματικές μονάδες.

18. Σε μία επιχείρηση που παράγει δερμάτινα παπούτσια, η κόλλα και τα κορδόνια είναι οι πρώτες ύλες και το δέρμα είναι η βοηθητική ύλη.

19. Σε μία επιχείρηση που παράγει ξύλινα έπιπλα το ξύλο είναι η πρώτη ύλη ενώ η κόλλα και τα καρφιά είναι οι βοηθητικές ύλες.

20. Οι εργαζόμενοι στην γραμμή παραγωγής προσφέρουν άμεση εργασία.

21. Οι επόπτες των εργαζομένων στον χώρο παραγωγής προσφέρουν άμεση εργασία.

22. Οι αμοιβές των καθαριστριών του χώρου της παραγωγής ανήκουν στο κόστος της έμμεσης εργασίας.

23. Το κόστος των πρώτων υλών και της άμεσης εργασίας ονομάζεται άμεσο κόστος.

24. Στα γενικά βιομηχανικά έξοδα περιλαμβάνεται το ενοίκιο του χώρου παραγωγής.

25. Στα γενικά βιομηχανικά έξοδα περιλαμβάνεται ο λογαριασμός του ρεύματος του χώρου παραγωγής.

26. Στα γενικά βιομηχανικά έξοδα περιλαμβάνονται τα ασφάλιστρα των μηχανημάτων του χώρου παραγωγής.

27. Στα γενικά βιομηχανικά έξοδα περιλαμβάνονται οι αποσβέσεις των μηχανημάτων του χώρου παραγωγής.

28. Το κόστος παραγωγής περιλαμβάνει τις πρώτες ύλες, την άμεση εργασία και τα γενικά βιομηχανικά έξοδα.

29. Μεταβλητό ονομάζεται το κόστος που αλλάζει σε σχέση με τις μεταβολές του όγκου παραγωγής.

30. Το μεταβλητό κόστος παραμένει σταθερό ανά μονάδα προϊόντος.

31. Το μεταβλητό κόστος είναι μηδέν όταν η ποσότητα παραγωγής είναι μηδέν.

32. Σταθερό ονομάζεται το κόστος που δεν αλλάζει σε σχέση με τις μεταβολές του όγκου παραγωγής.

33. Το σταθερό κόστος μεταβάλλεται ανά μονάδα προϊόντος.

34. Το σταθερό κόστος ανά μονάδα μειώνεται καθώς αυξάνεται η παραγόμενη ποσότητα.

35. Το συνολικό κόστος είναι το άθροισμα του σταθερού και του μεταβλητού κόστους.

36. Το μέσο κόστος προκύπτει από τη διαίρεση του συνολικού κόστους με την παραγόμενη ποσότητα.

37. Βοηθητικά τμήματα είναι εκείνα στα οποία λαμβάνει χώρα η παραγωγή των προϊόντων μίας επιχείρησης.

38. Το τμήμα αποθήκευσης των πρώτων υλών μίας επιχείρησης χαρακτηρίζεται ως κύριο τμήμα.

39. Η παραγωγή των προϊόντων μίας επιχείρηση μπορεί να διενεργείται είτε μαζικά είτε κατά παραγγελία.

40. Το κόστος σε μία επιχείρηση συγκεντρώνεται και ανά προϊόν και ανά τμήμα.

# ΑΣΚΗΣΕΙΣ ΑΠΟΤΙΜΗΣΗΣ ΑΠΟΘΕΜΑΤΩΝ

# Άσκηση 4

 Μία επιχείρηση διαθέτει αρχικό απόθεμα 200 τεμαχίων πρώτης ύλης. Το κάθε τεμάχιο έχει αγοραστεί έναντι 20 ευρώ. Στη συνέχεια αγοράζει άλλα 100 τεμάχια πρώτης ύλης έναντι 30 ευρώ ανά τεμάχιο. Για την παραγωγή μίας συγκεκριμένης παραγγελίας απαιτείται η χρησιμοποίηση 160 τεμαχίων πρώτης ύλης.

#  Ζητείται:

Να υπολογιστεί η αξία των 160 τεμαχίων πρώτης ύλης που θα χρησιμοποιηθούν στην παραγωγή και η αξία των υπολοίπων τεμαχίων του εναπομείναντος αποθέματος της πρώτης ύλης αν εφαρμοστούν: α) η μέθοδος F.I.F.O., β) η μέθοδος L.I.F.O. και γ) η μέθοδος του Σταθμικού Μέσου Όρου.

# Άσκηση 5

 *Στη συνέχεια δίνονται ορισμένες πληροφορίες για την εμπορική επιχείρηση «ΔΕΛΤΑ Α.Ε.» οι οποίες αναφέρονται στο εμπόρευμα Δ:*

1. *Την 1/5/2020 αγοράστηκαν 20 τεμάχια εμπορεύματος Δ προς 10 ευρώ ανά μονάδα με μετρητά.*
2. *Στις 10/7/2020 αγοράστηκαν 30 τεμάχια εμπορεύματος Δ προς 20 ευρώ ανά μονάδα με μετρητά.*
3. *Στις 20/9/2020 πωλήθηκαν 25 τεμάχια εμπορεύματος Δ προς 25 ευρώ ανά μονάδα με πίστωση.*
4. *Στις 30/12/2020 πωλήθηκαν 10 τεμάχια εμπορεύματος Δ προς 30 ευρώ ανά μονάδα με μετρητά.*

 Η επιχείρηση χρησιμοποιεί τη διαρκή απογραφή για την παρακολούθηση των αποθεμάτων της.

 Ζητείται:

1. Να παρουσιαστεί η καρτέλα παρακολούθησης του εμπορεύματος Δ στην περίπτωση που η επιχείρηση εφαρμόζει: α) τη μέθοδο F.I.F.O., β) τη μέθοδο L.I.F.O. και γ) τη μέθοδο του Σταθμικού Μέσου Όρου για την αποτίμηση των αποθεμάτων της.

2. Να προσδιοριστεί η αξία του τελικού αποθέματος του εμπορεύματος Δ σύμφωνα με τις παραπάνω μεθόδους αποτίμησης.

# Άσκηση 6

 *Το λογιστήριο της βιομηχανίας «ΑΛΜΑ Α.Ε.», η οποία κατασκευάζει σιδερένια έπιπλα, χρησιμοποιεί για την παραγωγή της ως βασική ύλη τον σίδηρο.*

 *Η κίνηση της πρώτης ύλης κατά τη διαχειριστική χρήση 2021 ήταν η ακόλουθη:*

*Αρχικά αποθέματα πρώτων υλών 4.000 μονάδες x 10 ευρώ / μονάδα*

*2/2/2021: Αγορά με Δελτίο Εισαγωγής Νο1 1.000 μονάδων x 15 ευρώ / μονάδα*

*3/3/2021: Εξαγωγή για παραγωγή με Δελτίο Εξαγωγής Νο10 3.400 μονάδων*

*6/6/2021: Αγορά 8.000 μονάδων x 20 ευρώ / μονάδα με Δελτίο Εισαγωγής Νο2*

*7/7/2021: Εξαγωγή 9.000 μονάδων με Δελτίο Εξαγωγής Νο11*

*8/8/2021: Αγορά 800 μονάδες x25 ευρώ / μονάδα με Δελτίο Εισαγωγής Νο3*

*10/10/2021: Αγορά 1.400 μονάδες x30 ευρώ / μονάδα με Δελτίο Εισαγωγής Νο4*

*11/11/2021: Εξαγωγή 1.000 μονάδων με Δελτίο Εξαγωγής Νο12*

*12/12/2021: Αγορά 500 μονάδων x 40 ευρώ / μονάδα με Δελτίο Εισαγωγής Νο5.*

 Ζητείται:

1. Να συνταχθεί η καρτέλα αποθήκης και με τις τρεις μεθόδους αποτίμησης.

2. Να υπολογιστεί η αξία της πρώτης ύλης που αναλώθηκε και η αξία του τελικού αποθέματος.

**Άσκηση 7**

1. Η κοστολόγηση ανήκει στην υποκατηγορία της ………………. λογιστικής.

2. Η εφαρμογή της χρηματοοικονομικής λογιστικής γίνεται σε …….. χρονικά διαστήματα.

3. Αποδέκτες της ……………………… λογιστικής είναι φορείς που βρίσκονται εκτός επιχείρησης.

4. Η εφαρμογή της ………………………. λογιστικής βασίζεται σε γενικά παραδεκτές λογιστικές αρχές.

5. Το προϊόν το οποίο παράγεται σε μία επιχείρηση και για το οποίο θέλουμε να υπολογίσουμε το κόστος, ονομάζεται ………………. κόστους.

6. Το κόστος ενός προϊόντος είναι εκφρασμένο σε …………………. μονάδες.

7. Οι πρώτες ύλες ονομάζονται αλλιώς ………….. ύλες ή ………… υλικά.

8. Πρώτες ύλες είναι όλα τα κύρια υλικά, τα οποία ενσωματώνονται στο παραγόμενο προϊόν και είτε μπορούν να …………….. πάνω σε αυτό είτε αποτελούν σημαντικό μέρος του ………………. κόστους των υλικών που θα χρησιμοποιηθούν για την παραγωγή του.

9. Στην ………………. εργασία περιλαμβάνονται οι μισθοί των εργαζομένων που δουλεύουν στην γραμμή παραγωγής.

10. Οι μισθοί των εποπτών του εργοστασίου ανήκουν στην …………….. εργασία.

11. Οι …………………. ύλες ανήκουν στην κατηγορία των γενικών βιομηχανικών εξόδων.

12. Η ………………. εργασία ανήκει στα γενικά βιομηχανικά έξοδα.

13. Οι αποσβέσεις των μηχανημάτων παραγωγής ανήκουν στα ……………… ……………… ………….. .

14. Το κόστος παραγωγής είναι ………………… από το λειτουργικό κόστος.

15. …………….. κόστος είναι αυτό που εξαρτάται από τις μεταβολές του όγκου παραγωγής.

16. Οι πρώτες ύλες ανήκουν στο ………………. κόστος.

17. …………… κόστος είναι αυτό που δεν εξαρτάται από τις μεταβολές του όγκου παραγωγής.

18. Τα ενοίκια αποτελούν …………………….. κόστος.

19. Το άθροισμα του ………………….. και του ………………. κόστους μου δίνει το συνολικό κόστος.

20. Το μέσο κόστος προκύπτει από τη διαίρεση του συνολικού κόστους με την ……………… παραγωγής.

21. Το άμεσο κόστος προκύπτει από το άθροισμα των ……….. υλών και της ………… εργασίας.

22. Τα γενικά βιομηχανικά έξοδα ανήκουν στο …………. κόστος.

23. Η μέθοδος αποτίμησης F.I.F.O. προέρχεται από τα αρχικά των λέξεων …………. ….. ………… …… .

24. Η μέθοδος αποτίμησης L.I.F.O. προέρχεται από τα αρχικά των λέξεων …………. ….. ………… …… .

25. Το κόστος παραγωγής λέγεται αλλιώς ……………. κόστος ή …………… κόστος.

26. Το άμεσο κόστος λέγεται αλλιώς …………. κόστος ή …………… κόστος.

27.Το λειτουργικό κόστος ονομάζεται και κόστος ……………..

28. Το κόστος ………. είναι στην ουσία των κόστος των μονάδων που ολοκληρώθηκαν.

**Άσκηση 8**

 Δίνονται τα ακόλουθα στοιχεία της επιχείρησης «ΑΛΦΑ ΕΨΙΛΟΝ Α.Ε.». στις 31/12/20Χ5:

|  |  |
| --- | --- |
| **Λογαριασμός**  |  Ποσό |
| Αρχικό απόθεμα πρώτων υλών | 10.000 |
| Αγορές πρώτων υλών | 70.000 |
| Αναλωθείσες πρώτες ύλες | 30.000 |
| Ημερομίσθια εργοστασίου | 50.000 |
| Υπερωρίες εργοστασίου | 10.000 |
| Ενοίκια εργοστασίου | 7.000 |
| Ενοίκια κτιρίου διοίκησης | 8.000 |
| Αποσβέσεις μηχανημάτων εργοστασίου | 20.000 |
| Αποσβέσεις κτιρίου αποθήκης ετοίμων  | 6.000 |
| Δαπάνες ηλεκτρικής ενέργειας εργοστασίου | 9.000 |
| Αρχικό απόθεμα ημικατεργασμένων προϊόντων  | 6.000 |
| Τελικό απόθεμα ημικατεργασμένων προϊόντων | 60.000 |
| Αρχικό απόθεμα ετοίμων προϊόντων  | 13.000 |
| Τελικό απόθεμα ετοίμων προϊόντων | 18.000 |
| Πωλήσεις  | 150.000 |
| Επιστροφές πωλήσεων | 2.000 |
| Έξοδα διάθεσης προϊόντων | 30.000 |
| Έξοδα χρηματοδότησης  | 20.000 |
| Έξοδα προώθησης πωλήσεων (μάρκετινγκ) | 10.000 |

 Ζητείται:

1.Να προσδιοριστεί το τελικό απόθεμα των πρώτων υλών.

2.Να προσδιοριστεί το κόστος των παραχθέντων προϊόντων.

3.Να προσδιοριστεί το κόστος των πωληθέντων προϊόντων.

4.Να προσδιοριστεί το οικονομικό αποτέλεσμα που επιτεύχθηκε κατά τη διάρκεια της χρήση ς 20Χ5.

5. Να καταρτιστεί η Κατάσταση Αποτελεσμάτων Χρήσης για τη χρήση 20Χ5.

**Άσκηση 9**

 Δίνονται οι εξής πληροφορίες για την επιχείρηση «ΑΛΦΑ ΒΗΤΑ Α.Ε.». που αφορούν στην χρήση 20Χ6:

|  |  |
| --- | --- |
| **Λογαριασμός**  |  Ποσό |
| 1.Αποθέματα αρχής περιόδου: |  |
| Πρώτες ύλες  | 3.000 |
| Έμμεσα υλικά | 450 |
| Ημικατεργασμένα προϊόντα | 600 |
| Έτοιμα προϊόντα  | 1.950 |
| 2.Αγορές κατά τη διάρκεια της χρήσης: |  |
| Πρώτες ύλες  | 21.000 |
| Έμμεσα υλικά | 2.250 |
| 3. Λοιπές δαπάνες πλην αποσβέσεων: |  |
| Δαπάνες παραγωγής | 16.500 |
| Γενικά έξοδα διοίκησης | 1.200 |
| Έξοδα χρηματοδότησης | 1.050 |
| Έξοδα διάθεσης  | 1.500 |
| 4. Αποσβέσεις: |  |
| Βιομηχανικών εγκαταστάσεων | 2.700 |
| Μεταφορικών μέσων για την παράδοση προϊόντων  | 300 |
| 5. Πωλήσεις  | 51.450 |
| 6.Αποθέματα τέλους περιόδου: |  |
| Πρώτες ύλες  | 1.500 |
| Έμμεσα υλικά | 600 |
| Ημικατεργασμένα προϊόντα | 1.050 |
| Έτοιμα προϊόντα  | 2.550 |

 Ζητείται:

1.Να καταρτιστεί η Έκθεση Κόστους Παραχθέντων Προϊόντων και να παρατεθούν αναλυτικά οι σχετικοί υπολογισμοί.

2. Να καταρτιστεί η Κατάσταση Αποτελεσμάτων Χρήσης .

# Άσκηση 10

1.Το κόστος ………………. είναι το κόστος των προϊόντων που πωλήθηκαν κατά τη διάρκεια μιας χρονικής περιόδου.

2.Το αρχικό απόθεμα πρώτων υλών πηγαίνει στην ………….. του Τ των πρώτων υλών.

3. Οι αγορές πρώτων υλών πηγαίνουν στην ………….. του Τ των πρώτων υλών.

4.Οι αναλώσεις πρώτων υλών πηγαίνουν στην ………….. του Τ της παραγωγής σε εξέλιξη.

5.Τα γενικά βιομηχανικά έξοδα πηγαίνουν στην ………….. του Τ της παραγωγής σε εξέλιξη.

6.Η άμεση εργασία πηγαίνει στην ………….. του Τ της παραγωγής σε εξέλιξη.

7. Το κόστος παραχθέντων πηγαίνει στην ……………….. του Τ της παραγωγής σε εξέλιξη.

8. Το κόστος πωληθέντων πηγαίνει στην ……………….. του Τ των ετοίμων προϊόντων.

9. Η παραγωγή σε εξέλιξη λέγεται αλλιώς ………….. ………………. ή …………. ……………. .

10. Τα έτοιμα προϊόντα λέγονται αλλιώς ………….. ………………. ή …………. ……………. .

11. Τα έσοδα από πωλήσεις λέγονται αλλιώς …………… …………… .

12. Στην κατάσταση αποτελεσμάτων χρήσης βάζουμε πάντα πρώτα τα …………… …. ………………..

13. Στην κατάσταση αποτελεσμάτων χρήσης αφαιρούμε πάντα από τα έσοδα από πωλήσεις το …………….. …………………. .

14. Στα Τ των αποθεμάτων έχουμε πάντα …………………… υπόλοιπο.

15. Στα Τ των αποθεμάτων, το χρεωστικό υπόλοιπο είναι στην ουσία το …………… ……………… .

# Άσκηση 11

 Μία επιχείρηση κατασκευάζει ξύλινα θρανία. Για την κατασκευή ενός θρανίου απαιτούνται 3 κυβικά μέτρα ξύλου και 1 λίτρο κόλλας. Τα αρχικά αποθέματα που βρίσκονταν στην επιχείρηση ήταν: α) 100 κυβικά μέτρα ξύλου συνολικού κόστους 10.000 ευρώ και β) 50 λίτρα κόλλας συνολικού κόστους 50 ευρώ. Στην συνέχεια, αγοράστηκαν 200 κυβικά ξύλου προς 110 ευρώ το κυβικό μέτρο με πίστωση και 100 λίτρα υλικού κόλλας προς 1,2 ευρώ το λίτρο με μετρητά. Αποφασίζεται από την επιχείρηση η κατασκευή 100 θρανίων. Δίνεται επίσης, ότι για την αποτίμηση των αποθεμάτων της η επιχείρηση χρησιμοποιεί για τις πρώτες ύλες τη μέθοδο F.I.F.O. και για τα έμμεσα υλικά τη μέθοδο του Σταθμικού Μέσου Όρου. Η επιχείρηση παρακολουθεί τα αποθέματα των πρώτων και βοηθητικών υλών στο λογαριασμό Πρώτες και βοηθητικές ύλες.

 Ζητείται:

1. Να διενεργηθούν οι ημερολογιακές εγγραφές της αγοράς των πρώτων και βοηθητικών υλικών.

2. Να διενεργηθεί η εγγραφή μεταφοράς του κόστους των αναλωθέντων πρώτων και βοηθητικών υλικών στην παραγωγή.

## Άσκηση 12

 Οι μικτές αμοιβές των εργαζομένων σε μία επιχείρηση είναι 2.000 ευρώ, εκ των οποίων τα 1.500 είναι αμοιβές εργαζομένων στην γραμμή παραγωγής και τα 500 αμοιβές εποπτών. Οι εργοδοτικές εισφορές υπολογίζονται με 15% ενώ οι ασφαλιστικές κρατήσεις με 10% επί των μικτών αμοιβών. Ο φόρος που αντιστοιχεί στο σύνολο των ανωτέρω αμοιβών είναι 10 ευρώ.

 Ζητείται:

1. Να διενεργηθεί η ημερολογιακή εγγραφή της μισθοδοσίας.

2. Να διενεργηθεί η ημερολογιακή εγγραφή μεταφοράς κόστους της μισθοδοσίας στην παραγωγή.

# Άσκηση 13

1.Οι αναλώσεις πρώτων υλών πηγαίνουν στην ………….. του Τ της παραγωγής σε εξέλιξη.

2. Στην εγγραφή αγοράς πρώτων υλών με πίστωση ……………… τις αγορές πρώτων υλών και πιστώνουμε τους …………………..

3. Στην εγγραφή αγοράς πρώτων υλών με συναλλαγματική …………….. τις αγορές πρώτων υλών και πιστώνουμε τα ………………… ………………..

4. Στην εγγραφή αγοράς πρώτων υλών με μετρητά ……………… τις αγορές πρώτων υλών και πιστώνουμε το …………………..

5. Στην εγγραφή χρησιμοποίησης πρώτων υλών στην παραγωγή χρεώνουμε την ………. … …………….. και πιστώνουμε τις πρώτες ύλες.

6. Στην εγγραφή αγοράς βοηθητικών υλών με μετρητά ………………… τις αγορές βοηθητικών υλών και πιστώνουμε το ……………..

7. Στην εγγραφή χρησιμοποίησης βοηθητικών υλών στην παραγωγή χρεώνουμε τα ………. …………… …………….. και πιστώνουμε τις ………………… ύλες.

8. Οι βοηθητικές ύλες ή ………………. ………. ανήκουν στα ……………. …………. ……………..

9. Στην εγγραφή καταχώρησης της μισθοδοσίας χρεώνουμε τις ………….. ……….. εργατικού προσωπικού και τις ……………….. ………………..

10. Στην εγγραφή μεταφοράς του κόστους της άμεσης εργασίας στην παραγωγή σε εξέλιξη, χρεώνουμε την ……………….. … …………… και πιστώνουμε τις αμοιβές εργατικού προσωπικού και τις ………………. ……………….

11. Στην εγγραφή μεταφοράς του κόστους της έμμεσης εργασίας στην παραγωγή σε εξέλιξη, χρεώνουμε τα ……………….. ………….. …………… και πιστώνουμε τις αμοιβές εργατικού προσωπικού και τις ………………. …………

# Άσκηση 14

 Τα παρακάτω στοιχεία αφορούν στην εταιρία ‘ALFΑ ΑΕ’ για την περίοδο Ιανουαρίου – Ιουνίου 2020:

|  |
| --- |
| **Στοιχεία κόστους για την περίοδο Ιανουαρίου – Ιουνίου 2020** |
| Προϋπολογισμένα Γ.Β.Ε. |  90.000 |
| Παραχθείσες μονάδες  | 100.000 |
| Κόστος άμεσων υλικών | 200.000 |
| Κόστος άμεσης εργασίας  | 300.000 |
| Ώρες άμεσης εργασίας  |  50.000 |
| Ώρες λειτουργίας μηχανημάτων |  20.000 |

 Ζητείται:

Να υπολογιστεί ο συντελεστής επιβάρυνσης των Γ.Β.Ε. χρησιμοποιώντας τις παρακάτω βάσεις καταλογισμού:

α. Μονάδες παραγωγής

β. Κόστος άμεσων υλικών

γ. Κόστος άμεσης εργασίας

δ. Ώρες άμεσης εργασίας

ε. Ώρες λειτουργίας μηχανημάτων

# Άσκηση 15

 Η βιομηχανική επιχείρηση ‘ΒΗΤΑ ΑΕ’ παράγει ένα μόνο προϊόν, το προϊόν Α. Κατά τη διάρκεια του μηνός Ιανουαρίου παρήγαγε και πούλησε 380 μονάδες του προϊόντος Α. Η επιχείρηση δεν είχε αρχικά αποθέματα. Τα στοιχεία κόστους που σχετίζονται με το προϊόν Α είναι τα εξής:

|  |  |
| --- | --- |
| **Στοιχεία κόστους**  | **Προϊόν Α** |
| Πρώτες ύλες / μονάδα προϊόντος  | 4,00 ευρώ |
| Άμεση εργασία / μονάδα προϊόντος  | 4ΩΑΕ |
| Ωρομίσθιο | 5,00 ευρώ / ΩΑΕ |
| Προϋπολογισμένα μηνιαία σταθερά Γ.Β.Ε. | 1.400 ευρώ |
| Προϋπολογισμένα μεταβλητά Γ.Β.Ε. / μονάδα προϊόντος  | 2,00 ευρώ / μονάδα |
| Προϋπολογισμένος μηνιαίος όγκος παραγωγής  | 400 μονάδες  |

 *Στο τέλος του μήνα διαπιστώθηκε ότι τα πραγματικά συνολικά Γ.Β.Ε. είχαν ανέλθει σε 1.700 ευρώ*.

 Ζητείται:

1.Να υπολογιστεί ο συντελεστής καταλογισμού συνολικών Γ.Β.Ε. υποθέτοντας ότι τα Γ.Β.Ε. καταλογίζονται: α) ανά μονάδα προϊόντος και β) ανά ώρα άμεσης εργασίας.

2.Να υπολογιστεί το συνολικό κόστος παραγωγής μιας μονάδας προϊόντος χρησιμοποιώντας και τις δύο βάσεις καταλογισμού. Τι παρατηρείτε;

3.Να υπολογιστεί το κόστος παραχθέντων αν υποτεθεί ότι δεν υπήρχαν ημικατεργασμένα προϊόντα τόσο στην αρχή όσο και στο τέλος του μήνα.

4.Να υπολογιστεί η διαφορά καταλογισμού των Γ.Β.Ε., εάν συντρέχει τέτοια περίπτωση.

# Άσκηση 16

 *Η επιχείρηση ‘ALFA ΑΕ’ είχε προϋπολογίσει στο τέλος της χρήσης 2020 τα ακόλουθα δεδομένα για τη χρήση 2021:*

|  |  |
| --- | --- |
| Προϋπολογισμένα σταθερά Γ.Β.Ε. | 200.000 ευρώ |
| Προϋπολογισμένα μεταβλητά Γ.Β.Ε.  | 20 ευρώ / ΩΑΕ |
| Προϋπολογισμένες ΩΑΕ | 6.400 ΩΑΕ |

 Στο τέλος της χρήσης 2021 διαπιστώθηκαν τα εξής:

|  |  |
| --- | --- |
| Πραγματικά σταθερά Γ.Β.Ε. | 240.000 ευρώ |
| Πραγματικά μεταβλητά Γ.Β.Ε.  | 17 ευρώ / ΩΑΕ |
| Πραγματικές ΩΑΕ | 5.800 ΩΑΕ |

 Ζητείται:

1.Να υπολογιστεί η διαφορά καταλογισμού των Γ.Β.Ε. για τη χρήση 2021.

# Άσκηση 17

 Η βιομηχανική επιχείρηση ‘ALFA ΟΕ’ αναλαμβάνει την εκτέλεση παραγγελιών πελατών της καταλογίζοντας σε αυτές τα γενικά βιομηχανικά έξοδα με τη βοήθεια ενός συγκεντρωτικού συντελεστή επιβάρυνσης ο οποίος υπολογίζεται με βάση το κόστος της άμεσης εργασίας. Η παραγωγική διαδικασία αποτελείται από τρία τμήματα και τα πιο κάτω προϋπολογιστικά μεγέθη ελήφθησαν υπόψη για τον υπολογισμό του συγκεντρωτικού συντελεστή επιβάρυνσης για το έτος 2020:

|  |  |  |
| --- | --- | --- |
|  | **Κόστος άμεσης εργασίας**  | **Γ.Β.Ε.** |
| **Τμήμα Α** | 400.000 ευρώ | 700.000 ευρώ |
| **Τμήμα Β** | 200.000 ευρώ | 800.000 ευρώ |
| **Τμήμα Γ** | 600.000 ευρώ | 180.000 ευρώ |
| **Σύνολο** | 1.200.000 ευρώ | 1.680.000 ευρώ |

 Τον Οκτώβριο του 2020 ο πελάτης X ρώτησε πόσο θα στοίχιζε μία παραγγελία η εκτέλεση της οποίας θα απαιτούσε τα εξής άμεσα κόστη:

|  |  |  |
| --- | --- | --- |
|  | **Πρώτες ύλες**  | **Άμεση εργασία** |
| **Τμήμα Α** | 6.000 ευρώ | 5.600 ευρώ |
| **Τμήμα Β** |  400 ευρώ | 1.000 ευρώ |
| **Τμήμα Γ** | 2.800 ευρώ | 12.400 ευρώ |
| **Σύνολο** | 9.200 ευρώ | 19.000 ευρώ |

 Η επιχείρηση ακολουθεί μία τιμολογιακή πολιτική σύμφωνα με την οποία η τελική τιμή πώλησης της κάθε παραγγελίας που εκτελείται καθορίζεται στο 150% του συνολικού κόστους παραγωγής. Με βάση την πολιτική αυτή η τελική τιμή που προσφέρθηκε στον πελάτη του φάνηκε μη συμφέρουσα εφόσον μία άλλη επιχείρηση του είχε προσφέρει πολύ καλύτερη τιμή και έτσι δεν έδωσε την παραγγελία στην εταιρία αυτή.

 Ζητείται:

1.Να αναλύσετε τον τρόπο σύμφωνα με τον οποίο η επιχείρηση υπολογίζει την τελική τιμή πώλησης.

2.Να υποδείξετε έναν τρόπο σύμφωνα με τον οποίο η τιμή πώλησης της παραγγελίας θα μπορούσε να ήταν χαμηλότερη και άρα πιο συμφέρουσα για τον πελάτη.

**Άσκηση 18**

Η επιχείρηση «BIOMHXANIKH ΠΑΡΑΓΩΓΗ Α.Ε.» παράγει ένα προϊόν σε 2 στάδια επεξεργασίας, το Α και το Β. Οι πρώτες ύλες εισέρχονται στην παραγωγική διαδικασία στην αρχή του σταδίου Α. Στην συνέχεια δίνονται οι ακόλουθες πληροφορίες για τον μήνα Μάρτιο:

Στάδιο Α

Το αρχικό απόθεμα της παραγωγής σε εξέλιξη είναι 400 μονάδες. Το κόστος του αρχικού αποθέματος για τις πρώτες ύλες είναι 200.000 ευρώ και για το κόστος μετατροπής 400.000 ευρώ. Επίσης εισήλθαν στην παραγωγική διαδικασία 2.200 μονάδες με την εισροή πρώτων υλών αξίας 700.000 ευρώ. Το κόστος μετατροπής ανήλθε σε 980.000 ευρώ. Ολοκληρώθηκε η παραγωγή 2.400 μονάδων οι οποίες μεταφέρονται στο στάδιο Β. Οι υπόλοιπες μονάδες στο τέλος του Μαρτίου είχαν απορροφήσει το 70% των πρώτων υλών και το 40% του κόστους μετατροπής.

Στάδιο Β

Στην αρχή του μηνός Μαρτίου δεν υπήρχε απόθεμα ημικατεργασμένων. Το κόστος μετατροπής είναι 1.200.000 ευρώ και επίσης ολοκληρώθηκαν 2.000 μονάδες. Το τελικό απόθεμα της παραγωγής σε εξέλιξη στο τμήμα είχε απορροφήσει το 65% του κόστους μετατροπής.

Ζητείται:

Να γίνουν τα 5 βήματα κοστολόγησης και στα 2 στάδια με τη μέθοδο του Σταθμικού Μέσου Όρου.

## Άσκηση 19

Να χαρακτηρίσετε τις ακόλουθες προτάσεις:

1. Στην κατά παραγγελία παραγωγή τα προϊόντα παράγονται με τις τεχνικές προδιαγραφές που ορίζει η επιχείρηση.

2. Τα απορρυπαντικά θεωρούνται προϊόν μαζικής παραγωγής.

3. Το έπιπλο ενός πολυκαταστήματος θεωρείται προϊόν κατά παραγγελίας παραγωγής.

4. Το φόρεμα που ράβουμε σε μία μοδίστρα θεωρείται προϊόν εξατομικευμένης παραγωγής.

5. Όταν τα καταλογισμένα ΓΒΕ είναι μεγαλύτερα από τα πραγματικά έχουμε υπερκαταλογισμό.

6. Η διαφορά καταλογισμού στο τέλος της χρήσης πρέπει να ταχτοποιηθεί με λογιστικές εγγραφές.

## Άσκηση 20

Η βιομηχανική επιχείρηση «ΑΡΙΣΤΟΥΡΓΗΜΑΤΑ Α.Ε» παράγει κατά τρόπο συνεχή ένα προϊόν, η παραγωγή του οποίου ολοκληρώνεται σε δύο παραγωγικά τμήματα: στο Τμήμα Α και το Τμήμα Β. Οι πρώτες ύλες προστίθενται στην αρχή της παραγωγικής διαδικασίας, στο Τμήμα Α, και στο τέλος της, στο Τμήμα Β. Μετά από την προσθήκη των πρώτων υλών στο Τμήμα Β οι μονάδες του προϊόντος μεταφέρονται στην αποθήκη των ετοίμων. Η προσθήκη των πρώτων υλών στο Τμήμα Β αυξάνει ισόποσα τις μονάδες του έτοιμου προϊόντος.

Την 1/7/20Χ5 υπήρχαν στο Τμήμα Β 28.000 ημικατεργασμένες μονάδες, κόστους παραγωγής € 59.000, το οποίο αναλύεται σε € 42.000 για μεταφερόμενο κόστος, €12.000 για άμεσα εργατικά και € 5.000 για Γενικά Βιομηχανικά Έξοδα.

Κατά τη διάρκεια του μήνα μεταφέρθηκαν από το Τμήμα Α 175.000 μονάδες, κόστους παραγωγής € 23.800. Επίσης εισήχθησαν στο Τμήμα Β τόσες πρώτες ύλες ώστε να παραχθούν επί πλέον 13.000 μονάδες έτοιμου προϊόντος. Συνολικά ολοκληρώθηκαν 200.000 μονάδες έτοιμου προϊόντος. Το κόστος των πρώτων υλών που αναλώθηκαν κατά την διάρκεια του μήνα ανήλθε σε € 15.000, των αμέσων εργατικών σε € 20.000 και των Γενικών Βιομηχανικών Εξόδων σε € 6.600. Η επιχείρηση ακολουθεί τη μέθοδο του Σ.Μ.Ο.

Η ημικατεργασμένη παραγωγή στο τέλος του μήνα ήταν ολοκληρωμένη κατά 40% ως προς το κόστος μετατροπής.

**Ζητείται:**

Να συντάξετε την Έκθεση Κόστους Παραγωγής του Ιουλίου 20Χ5 από την οποία να προκύπτει το κόστος ανά ισοδύναμη μονάδα (εκφρασμένο μέχρι δύο δεκαδικά ψηφία) καθώς και το κόστος παραγωγής τόσο των ολοκληρωμένων όσο και των ημικατεργασμένων μονάδων.

**Άσκηση 21**

Δίνονται οι ακόλουθες πληροφορίες για μία επιχείρηση για τα έτη 2013 και 2014:

|  |  |  |
| --- | --- | --- |
|  | **2013** | **2014** |
| Αρχικό απόθεμα (μονάδες) | 0 | 0 |
| Τελικό απόθεμα (μονάδες) | 0 | 400 |
| Πωλήσεις (μονάδες) | 4.000 | 3.600 |
| Τιμή πώλησης (ευρώ / μονάδα) | 20 | 20 |
| Παραχθείσα ποσότητα (μονάδες) | 4.000 | 4.000 |
| Μεταβλητό κόστος παραγωγής (ευρώ / μονάδα) | 12 | 12 |
| Σταθερό κόστος παραγωγής (ευρώ) | 8.800 | 8.800 |
| Μεταβλητά έξοδα πωλήσεων (προμήθεια πώλησης ) | 10% | 10% |
| Σταθερά έξοδα διοίκησης (ευρώ) | 600 | 600 |
| Σταθερά έξοδα πωλήσεων (ευρώ) | 1.400 | 1.400 |

 Επίσης, σημειώνεται ότι η επιχείρηση:

* Δεν διατηρεί αποθέματα ημικατεργασμένων προϊόντων.
* Υπολογίζει το συντελεστή καταλογισμού των σταθερών Γ.Β.Ε. χρησιμοποιώντας ως βάση τις 4.000 μονάδες.
* Τακτοποιεί τις τυχόν διαφορές καταλογισμού στο κόστος των πωληθέντων.

**Ζητείται:**

1. Να καταρτιστούν οι Καταστάσεις Αποτελεσμάτων Χρήσης με βάση την οριακή κοστολόγηση.

**Άσκηση 22**

 Μία επιχείρηση παράγει και πουλάει ένα μόνο προϊόν. Η τιμή πώλησης του προϊόντος είναι 40 ευρώ, το σταθερό κόστος της επιχείρησης είναι 20.000 ευρώ και το μεταβλητό κόστος είναι 24 ευρώ ανά μονάδα προϊόντος.

**Ζητείται:**

1.Να υπολογίσετε το νεκρό σημείο της επιχείρησης (α) σε μονάδες και (β) σε αξίες.